

**LIETUVOS RESPUBLIKOS VALSTYBINĖ KULTŪROS PAVELDO KOMISIJA**

**IŠVAŽIUOJAMOJO POSĖDŽIO Į PIETŲ LIETUVĄ (ALYTAUS R. SAV., VARĖNOS R. SAV.) PROTOKOLAS**

2024-06-04 Nr. V17-

Vilnius

Posėdis įvyko nuo 8.00 val. iki 18.00 val.

Alytaus r. sav. ir Varėnos r. sav.

Posėdžio pirmininkė – Valstybinės kultūros paveldo komisijos (toliau – Paveldo komisija) pirmininkė doc. dr. Vaidutė Ščiglienė.

Posėdžio sekretorė – Paveldo komisijos viešojo administravimo institucijos specialistė Iveta Gedvilaitė.

Dalyvavo:

Paveldo komisijos nariai – doc. dr. Vaidutė Ščiglienė, Žilvinas Rinkšelis (susitikime su Alytaus r. sav., nuotoliu).

Paveldo komisijos administracijos darbuotojai – Viktorija Gadeikienė, Rimantas Bitinas, Artūras Stepanovič, Artūras Bundonis, Justina Gasiūnienė, Agnė Pancerovaitė, Jolita Šimelionienė, Iveta Gedvilaitė.

Kiti dalyviai: Alytaus r. savivaldybės Švietimo, kultūros ir sporto skyriaus vyriausioji specialistė Laimutė Zavistauskienė, Alytaus r. savivaldybės Komunalinio ūkio ir architektūros skyriaus vyriausioji specialistė Alma Kontrauskienė, Kultūros paveldo departamento prie Kultūros ministerijos Alytaus–Marijampolės teritorinio skyriaus vyriausioji specialistė Margarita Janušonienė, Raižių musulmonų religinės bendruomenės pirmininkas Ipolitas Makulavičius, Bendruomenės „Punios ainiai“ pirmininkė Laimutė Žūsinienė, asociacijos „Perkūnkalnis“ pirmininkė Aldona Jankauskienė, Kančėnų kaimo bendruomenės „Dėmesio centras“ pirmininkė Asta Turskienė, Radžiūnų kaimo bendruomenės pirmininkas Artūras Zienka, , Lazdijų r. savivaldybės vicemeras Dalius Mockevičius, Lazdijų r. savivaldybės Architektūros ir teritorijų planavimo skyriaus vyr. specialistė Rasa Kūlokaitė-Adomynienė, Lazdijų r. savivaldybės Strateginio planavimo ir investicinių projektų valdymo skyriaus vedėja Ieva Stanelevičiūtė, Lazdijų r. savivaldybės Architektūros ir teritorijų planavimo skyriaus vedėja Laura Urbanskaitė.

**DARBOTVARKĖ (objektų apžiūra):**

1. Punios piliakalnio apžiūra (Alytaus r. sav., Punios sen., Punios k.).

2. Butrimonių apžiūra (Alytaus r. sav., Butrimonių sen., Butrimonių mstl.).

3. Raižių mečetės apžiūra (Alytaus r. sav., Punios sen., Raižių k., Vytauto g. 9).

4. Alytaus r. savivaldybė (Alytus, Pulko g. 21).

5. Kurnėnų Lauryno Radziukyno mokyklos apžiūra (Alytaus r. sav., Miroslavo sen., Kurnėnų k., Draugystės g. 2).

6. Lazdijų r. savivaldybė (Lazdijai, Vilniaus g. 1).

7. Motiejaus Gustaičio memorialinis namo apžiūra (Lazdijai, Seinų g. 21).

8. Aštriosios Kirsnos dvaro apžiūra (Lazdijų rajono sav., Būdviečio sen., Aštriosios Kirsnos k., Žvejų g. 11).

**SVARSTYTA:**

1. **Punios piliakalnio apžiūra (Alytaus r. sav., Punios sen., Punios k., u. k. 1860).**

Apžiūrėtas Punios piliakalnis (u. k. 1860). Amžius: XIII–XVIII a. Vertingųjų savybių pobūdis: Archeologinis (lemiantis reikšmingumą); Istorinis (lemiantis reikšmingumą svarbus); Kraštovaizdžio; Mitologinis (lemiantis reikšmingumą svarbus). Objekto reikšmingumo lygmuo yra nacionalinis. Rūšis – nekilnojamas. Vertybė pagal sandarą – į kompleksą įeinantis.

1. **Butrimonių apžiūra (Alytaus r. sav., Butrimonių sen., Butrimonių mstl.).**

Apžiūrėtas Butrimonių miestelio istorinis centras (u. k. 17074). Miestelio planinės struktūros tipas – susiformavęs XVII a. pab.–XVIII a. pr. radialinis planas, kurį sąlygojo kelių iš Vilniaus į Punią ir Alytų sankryža. Centrinėje dalyje, trijų pagrindinių gatvių (į Vilnių, Punią ir Alytų) sankryžoje yra trikampio plano buv. turgaus aikštė – tai vienintelė tokio pobūdžio aikštė Lietuvoje. Unikali Butrimonių trikampė aikštė puošia ir miestelio herbą. Aikštė apsupta XX a. pr. pirklių ir amatininkų namų.2019 m. buvo atlikta aikštės rekonstrukcija: įrengtos žaidimų aikštelės vaikams, sūpuoklės, lauko muzikos instrumentai. Pagrindiniu aikštės akcentu tapo vienintelis Lietuvoje sūkurinis fontanas kolboje. 2022 m., Lietuvos krepšinio šimtmečio proga, Butrimonių aikštėje pastatytas paminklas Sendai Valvrojenski moterų krepšinio pasaulyje pradininkei, atminti.

1. **Raižių mečetės apžiūra (Alytaus r. sav., Punios sen., Raižių k., Vytauto g. 9, u. k. 24828).**

Apžiūrėta Raižių mečetė (u. k. 24828). Raižių musulmonų religinės bendruomenės pirmininkas Ipolitas Makulavičius pasakojo, kad mečetė pirmą kartą šaltiniuose paminėta 1663 m., dabartinė pastatyta 1889 m., renovuota 1993 m. Joje stovi seniausias žinomas minbaras, datuojamas 1686 m. Jis gausiai puoštas kaligrafiniais rašmenimis ir augaliniu ornamentu. Raižių mečetė yra medinė, stačiakampio plano, dvišlaičiu skardiniu stogu. Stogo viršuje yra nedidelis minareto bokštelis. Prieangis per visą pastato plotį (ten paliekami batai, į kitas patalpas įeinama basomis). Iš prieangio patenkama į vyrų (dešinė pusė) ir moterų (kairėje) sales. Salės tarpusavyje yra atskirtos siena. Sienos apačioje palikta atvira anga išilgai sienos, pridengta baliustrada. Virš įėjimo vyrų ir moterų salėse – balkonas su baliustrada. Pagrindinis eksponatas – minbaras. 1686 metais pagamintas minbaras (sakykla) yra vienas seniausių Europoje. Varšuvos ir Krokuvos dailės akademijų tarpuniversitetinio meno kūrinių konservavimo ir restauravimo instituto specialistai atliko detalią minbaro analizę bei mėginių tyrimus infraraudonaisiais spinduliais. Pagal jų rekomendacijas minbarą restauravo Lietuvos nacionalinio muziejaus restauratorius Mantas Matuiza.

1. **Alytaus r. savivaldybė (Alytus, Pulko g. 21).**

Apsilankymo metu įvyko du susitikimai – Paveldo komisijos pirmininkė doc. dr. Vaidutė Ščiglienė susitiko su Alytaus r. savivavaldybės mere Rasa Vitkauskiene. Paveldo komisijos narys Žilvinas Rinkšelis (nuotoliu) ir administracijos darbuotojai susitiko su bendruomene „Punios ainiai“ pirmininke Laimute Žūsiniene, asociacijos „Perkūnkalnis“ pirmininke Aldona Jankauskiene, Kančėnų kaimo bendruomenės „Dėmesio centras“ pirmininke Asta Turskiene, Radžiūnų kaimo bendruomenės pirmininku Artūru Zienka. Susitikimo metu Paveldo komisijos administracijos darbuotojai pristatė Savivaldybių paveldosauginio indekso rodiklį ir nurodė siekiamybę sužinoti gerąsias ir blogąsias patirtis iš bendruomenių atstovų, kuomet yra svarbu ne tik lėšos, bet ir iniciatyvos bei įvairios veiklos.

1. **Kurnėnų Lauryno Radziukyno mokyklos apžiūra (Alytaus r. sav., Miroslavo sen., Kurnėnų k., Draugystės g. 2, u. k. 16014).**

Apžiūrėta Kurnėnų Lauryno Radziukyno mokykla (u. k. 16014). Alytaus rajono savivaldybė įgyvendina Kurnėnų mokyklos atnaujinimo ir pritaikymo kultūrinėms, turizmo, edukacinėms veikloms projektus. Darbai finansuojami iš Alytaus r. savivaldybės biudžeto ir Europos Sąjungos lėšų. Laikantis paveldosaugos reikalavimų, komplekse atlikti restauravimo, konservavimo, avarijos grėsmės pašalinimo darbai, dar bus įsigyta reikalingos įrangos ir priemonių numatytoms veikloms vykdyti. Mokykla pastatyta 1934–1936 m. Įkūrėjas Amerikos lietuvis inžinierius Laurynas Radziukynas (1880–1966), Lietuvos herbo Vyčio mokyklos bokšte autorius dailininkas keramikas Vytautas Brazdžius (1897-1968), statybos darbams vadovavo architektas Pranas Medziukas, medžio darbams – Vladas Leščinskas. Įranga atvežta iš JAV, keraminiai sanitariniai gaminiai įmonės „Standard“. Remontuota 1994 m., pakeičiant stogo dangą.[[1]](#footnote-1)

1. **Lazdijų r. savivaldybė (Lazdijai, Vilniaus g. 1).**

Pristatomas Paveldo komisijos atliekamas Savivaldybių paveldosauginio indekso tyrimas. Kviečiama kartu tobulinti indeksą.

1. **Motiejaus Gustaičio memorialinis namo apžiūra (Lazdijai, Seinų g. 21, u. k. 16998).**

1924–1927 m. šiame name (u. k. 16998) gyveno Dzūkijos krašto švietėjas Motiejus Gustaitis. Jis buvo dvasininkas, poetas, simbolikos pradininkas, rašytojas, muzikologas ir kalbininkas, vertėjas iš lotynų, prancūzų, lenkų, rusų, vokiečių kalbų, pedagogas, filosofijos daktaras, pirmojo lietuviško „Stilistikos“ vadovėlio autorius. Restauruotas pastatas pritaikytas lankytojams, įrengtos ekspozicijos su modernia vaizdo, garso, kompiuterine bei ekspozicijų įranga, baldais. Ekspozicijoje rodomos nuotraukos, knygos, laiškai, prisiminimai, pasakojantys apie M. Gustaičio gyvenimą ir kūrybą.[[2]](#footnote-2)

1. **Aštriosios Kirsnos dvaro apžiūra (Lazdijų rajono sav., Būdviečio sen., Aštriosios Kirsnos k., Žvejų g. 11).**

Aštriosios Kirsnos dvaras yra Užnemunės regione su 19 statinių ir istoriniu parku. Tarp kitų Lietuvos dvarų sodybų, ansamblis išsiskiria itin originalia reprezentacinės ir ūkinės-gamybinės dalių kompozicija (uždarų kiemų charakterio) su buvusia maksimaliai išvystyta vandens telkinių sistema bei parko elementų gausa. Pastatų architektūroje atsispindi klasicizmo, romantizmo ir kitų laikotarpių stilistiniai bruožai. Šiuo metu Aštriosios Kirsnos dvaras priklauso privatiems asmenims, tačiau yra teikiamos šios paslaugos: erdvių nuoma renginiams, asmeninėms šventėms, fotosesijoms. Dvaro žirgynas teikia jojimo treniruočių, žirgų reabilitavimo bei priežiūros paslaugas. Taip pat, dvare gali būti organizuojamos pažintinės ekskursijos.[[3]](#footnote-3)

**NUTARTA.** Toliau vykdyti Savivaldybių paveldosauginio indekso tyrimo tikslinimo išvažiuojamuosius posėdžius, kurių metu bus išklausomos bendruomenės ir savivaldybių atstovai, jų siūlymai šio tyrimo gerinimui.

Posėdžio pirmininkė doc. dr. Vaidutė Ščiglienė

Posėdžio sekretorė Iveta Gedvilaitė

1. <https://kvr.kpd.lt/#/static-heritage-detail/98951134-EED5-4E70-BC60-D43049AEC0FA> [↑](#footnote-ref-1)
2. <https://www.lazdijai-turizmas.lt/lankytinos-vietos/motiejaus-gustaicio-memorialinis-namas/> [↑](#footnote-ref-2)
3. <https://www.lazdijai-turizmas.lt/lankytinos-vietos/astriosios-kirsnos-dvaras/> [↑](#footnote-ref-3)